ಪತ್ನಿಯ ಖಾಸಗಿ ಫೋಟೋ ವೈರಲ್ ಮಾಡೋದಾಗಿ ಬೆದರಿಸಿದ ಸೈಕೋಪಾತ್ ಪತಿ

ಬೆಂಗಳೂರು: ಪ್ರೀತಿಸಿ ಮದುವೆ ಮಾಡಿಕೊಂಡ ಪತಿಯೇ ಈಗ ಪತ್ನಿಯ ಬದುಕಿನಲ್ಲಿ ವಿಲನ್ ಆಗಿದ್ದಾನೆ. ನಿನ್ನ ಖಾಸಗಿ ಫೋಟೋಗಳನ್ನು ಸಾಮಾಜಿಕ ಜಾಲತಾಣಗಳಲ್ಲಿ ಶೇರ್ ಮಾಡುತ್ತೇನೆ ಎಂದು ಸೈಕೋಪಾತ್ ಪತಿ ಪತ್ನಿಗೆ ಬೆದರಿಕೆ ಒಡ್ಡಿದ್ದಾನೆ.

ಬೆಂಗಳೂರು ನಿವಾಸಿ ಅನಿಶ್ ಡ್ಯಾನಿಯಲ್ ಡಿಸೋಜ ಪತ್ನಿಗೆ ಬೆದರಿಕೆ ಒಡ್ಡಿರುವ ಸೈಕೋ ಪತಿರಾಯ. ಯುವತಿಯೊಬ್ಬಳನ್ನು ಅನೀಶ್ ಪ್ರೀತಿಸಿ ಮದುವೆಯಾಗಿದ್ದನು. ಆಕೆಯ ಜೊತೆ ಚೆನ್ನಾಗಿ ಸಂಸಾರ ಕೂಡ ನಡೆಸುತ್ತಿದ್ದನು. ಪತ್ನಿಯ 10 ಸಾವಿರಕ್ಕೂ ಅಧಿಕ ಖಾಸಗಿ ಫೋಟೋಗಳನ್ನು ಆತ ಕ್ಲಿಕ್ಕಿಸಿ ಇಟ್ಟುಕೊಂಡಿದ್ದನು. ಆದರೆ ಈ ವಿಚಾರ ಪತ್ನಿಗೆ ತಿಳಿದಿರಲಿಲ್ಲ. ಈಗ ಸ್ವತಃ ಆರೋಪಿಯೇ ಫೋಟೋಗಳ ಬಗ್ಗೆ ಪತ್ನಿಗೆ ಹೇಳಿದ್ದಾನೆ. ಅಲ್ಲದೆ ಈ ಫೋಟೋಗಳನ್ನು ಸಾಮಾಜಿಕ ಜಾಲತಾಣಗಳಲ್ಲಿ ಹರಿಬಿಡುವುದಾಗಿ ಪತ್ನಿಗೆ ಬೆದರಿಕೆ ಹಾಕಿದ್ದಾನೆ.

ಜೊತೆಗೆ ನಿನ್ನ ತಂಗಿ ಹಾಗೂ ತಾಯಿಯ ಖಾಸಗಿ ಫೋಟೋಗಳು ಕೂಡ ನನ್ನ ಬಳಿ ಇದೆ. ಅದನ್ನು ಕೂಡ ಶೇರ್ ಮಾಡುತ್ತೇನೆ ಎಂದು ಅನಿಶ್ ಪತ್ನಿಗೆ ಹೆದರಿಸಿದ್ದಾನೆ. ಯಾವ ಕಾರಣಕ್ಕೆ ಹೀಗೆ ಆರೋಪಿ ಪತ್ನಿಗೆ ಹೆದರಿಸುತ್ತಿದ್ದನೋ ತಿಳಿದಿಲ್ಲ. ಆದರೆ ಪತಿಯ ಹುಚ್ಚುತನಕ್ಕೆ ಬೇಸತ್ತ ಪತ್ನಿ ಪೊಲೀಸರ ಮೊರೆ ಹೋಗಿದ್ದಾಳೆ.

ಸದ್ಯ ಅನಿಶ್ ವಿರುದ್ಧ ಸೈಬರ್ ಕ್ರೈಂ ಪೊಲೀಸ್ ಠಾಣೆಗೆ ಪತ್ನಿ ದೂರು ನೀಡಿದ್ದು, ಪೊಲೀಸರು ಈ ಬಗ್ಗೆ ಪ್ರಕರಣ ದಾಖಲಿಸಿಕೊಂಡಿದ್ದಾರೆ.